Poliisi on Joensuussa jo pitkään tarkastanut abiturienttien laatimat penkinpainajaisajeluiden iskulauseet etukäteen tarkoituksenaan estää rasistiset ja herjaavat tekstit. Oikeusprofessorit Teuvo Pohjolainen ja Matti Tolvanen ihmettelevät käytäntöä lakikirja kädessään.

Mistä on kyse? Joensuulainen tapa syynätä tarkoin abiturienttien kirjoittamat penkkaribanderollit etukäteen kummastuttaa oikeusoppineita.

Vaikka asiaton kyltti olisi yleisön nähtävilläkin, on Suomessa virkavallalla korkea kynnys puuttua banderollien poistoon.

Joensuulainen tapa syynätä tarkoin abiturienttien kirjoittamat penkkaribanderollit etukäteen kummastuttaa oikeusoppineita.

Penkinpainajaisajeluita ennen järjestettävässä kokouksessa poliisi muistuttaa, ettei lakanoissa ja kylteissä saa olla herjaavaa tai rasistista sisältöä. Tämän jälkeen opettajat seuraavat banderollien asianmukaisuutta, ja vielä ennen penkkariajoa poliisipartio katsoo silmämääräisesti tekstien asianmukaisuuden.

– Mielestäni Joensuussa kyseessä on ennakkosensuurin tapainen toiminta. Ennakkosensuuri ei ole lainsäädännössä sallittua Suomessa, vaan se on sananvapausperiaatteen ja sanavapautta koskevan perusoikeussäännön vastainen, toteaa julkisoikeuden emeritusprofessori Teuvo Pohjolainen.

Myös rikos- ja prosessioikeuden professori Matti Tolvanen Itä-Suomen yliopistosta sanoo, että poliisin toiminnassa penkkaribanderollien suhteen on ennakkosensuurin makua.

Ennakkosensuuri ei ole lainsäädännössä sallittua Suomessa. Teuvo Pohjolainen

– En kyllä löydä lainsäädännöstä oikeutta ennakkotarkastamiselle. Edes poliisilaissa mainittu yleisen järjestyksen ja turvallisuuden ylläpitäminen ei tähän taida soveltua, miettii Tolvanen.

Abit jo ikänsä puolesta rikosoikeudellisessa vastuussa

Vaikka asiaton kyltti olisi yleisön nähtävilläkin, on Suomessa virkavallalla korkea kynnys poistaa banderolli. Yleensä herjaavia tekstejä puidaan vasta jälkikäteen poliisitutkinnassa ja oikeusistuimissa. Professorit Pohjolainen ja Tolvanen myös muistuttavat, että rikosoikeudellinen vastuu ulottuu Suomessa 15 vuotta täyttäneisiin. Näin ollenkin abiturientit vastaavat kirjoituksistaan itse.

– Koulumaailmassa on toki omat sääntönsä ja järjestys. Koulussa opettaja voi sanoa mielipiteensä ja ohjeistaa. Mutta kulkueessa ollaan julkisessa paikassa, tähdentää rikos- ja prosessioikeuden professori Matti Tolvanen.